BANSKÁ BYSTRICA. Novoročný kalendár Mestského divadla - Divadla z Pasáže uviedol do života v banskobystrickej radnici jeho krstný otec primátor mesta Peter Gogola. Krst spojili s premietaním dokumentu z turné divadla po USA.
Gogola kalendáru zaželal, aby divadlo sprevádzal "po celý rok 2011, aby tento rok bol dobrým rokom pre Divadlo z Pasáže, aby bol dobrým rokom pre ľudí, ktorí toto divadlo milujú, ktorí ho navštevujú". Dodal, že divadlo vníma ako niečo jedinečné, unikátne, zvláštne, niečo, čo obohacuje obyvateľov Banskej Bystrice aj všetkých návštevníkov tohto divadla.
Autor kalendára, fotograf Eduard Genserek priblížil, že obsahuje reportážne čiernobiele fotografie. "Zachytávajú atmosféru a život divadla nielen na predstaveniach, ale aj v bežnom živote, ako divadlo funguje," poznamenal. Projekt vymyslel asi pred viac ako rokom, keď vydali prvý kalendár. Chcel dať divadlu nejaký vianočný darček a pomôcť mu ako fotograf. Pre úspech minuloročného kalendára urobili znovu podobné dielo.
Divadlo z Pasáže je už rok mestské divadlo, "tak sme si mysleli, že by bolo fajn osloviť práve hlavu mesta," povedala Eva Ogurčáková, umelecká šéfka Divadla z Pasáže. Druhým, možno dôležitejším dôvodom podľa nej je, že "pre nás je to konečne primátor s ľudskou tvárou, takže vlastne aj naše Divadlo z Pasáže je aj o tej ľudskej tvári".
Primátor po premietnutí dokumentu Chránené územie z trojtýždňového turné po USA z roku 2009 povedal: "Je úžasný, ja som sa smial a aj som bol chvíľami trošku dojatý, keď som si uvedomoval súvislosti, že aké silné posolstvo môžu odovzdať ľudia, ktorí neovládajú cudzí jazyk, ale dokážu divadlom, pohybom alebo svojím herectvom odovzdať silnú myšlienku na opačnej strane zemegule."